input: SMERNICA KOMISIE 2014/43/EÚ
  z 18. marca 2014,
  ktorou sa menia prílohy I, II a III k smernici Európskeho parlamentu a Rady 2000/25/ES o opatreniach proti emisiám plynných a pevných znečisťujúcich látok motorov na pohon poľnohospodárskych alebo lesných traktorov
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na smernicu Európskeho parlamentu a Rady 2000/25/ES z 22. mája 2000 o opatreniach proti emisiám plynných a pevných znečisťujúcich látok motorov na pohon poľnohospodárskych alebo lesných traktorov, ktorou sa mení a dopĺňa smernica Rady 74/150/EHS (1), a najmä na jej článok 7,
  keďže:
  (1)
  V smernici 2000/25/ES sú na základe odkazu na ustanovenia smernice Európskeho parlamentu a Rady 97/68/ES zo 16. decembra 1997 o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch (2), stanovené limitné hodnoty pre emisie plynných a pevných znečisťujúcich látok, ktoré majú byť použité v následných stupňoch, a testovacie postupy pre motory s vnútorným spaľovaním určené na pohon poľnohospodárskych a lesných traktorov.
  (2)
  Technický pokrok si vyžaduje rýchle prispôsobenie technických požiadaviek stanovených v prílohách k smernici 97/68/ES a preto bola táto smernica niekoľkokrát zmenená. Je preto potrebné zosúladiť smernicu 2000/25/ES s ustanoveniami smernice 97/68/ES v znení zmien.
  (3)
  Príloha XII k smernici 97/68/ES bola zmenená smernicou Komisie 2012/46/EÚ (3) s cieľom zaviesť nové alternatívne typové schválenia v súlade s technickým pokrokom na úrovni EHK OSN a tým zabezpečiť medzinárodnú harmonizáciu v rámci alternatívnych postupov typového schválenia. Uvedené ustanovenia o alternatívnom typovom schválení by sa preto mali začleniť do smernice 2000/25/ES. Okrem toho je potrebné aktualizovať odkazy na predpisy č. 49 a 96 Európskej hospodárskej komisie OSN (EHK OSN) s cieľom zabezpečiť, aby zodpovedali zmenám smernice 97/68/ES, ktoré sa týkajú uznávania alternatívnych typov schvaľovania motorov určených na pohon poľnohospodárskych a lesných traktorov.
  (4)
  Prílohy I, II, III k smernici 2000/25/ES by sa preto mali zodpovedajúcim spôsobom zmeniť.
  (5)
  Opatrenia stanovené v tejto smernici sú v súlade so stanoviskom výboru zriadeného podľa článku 20 smernice 2003/37/ES,
  PRIJALA TÚTO SMERNICU:
  Článok 1
  Prílohy I, II a III k smernici 2000/25/ES sa menia v súlade s prílohou k tejto smernici.
  Článok 2
  1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 2015. Komisii bezodkladne oznámia relevantné znenie týchto ustanovení.
  Keď členské štáty prijmú uvedené ustanovenia, tieto musia obsahovať odkaz na túto smernicu alebo byť takýmto odkazom sprevádzané pri ich úradnom uverejnení. Podrobnosti o odkaze upravia členské štáty.
  2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
  Článok 3
  Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
  Článok 4
  Táto smernica je určené členským štátom.
  V Bruseli 18. marca 2014